b'\n_START_ARTICLE_\nHenry Morgenthau\n_START_SECTION_\nBiografija\n_START_PARAGRAPH_\nGim\xc4\x97 JAV \xc5\xbeyd\xc5\xb3 verslininko ir diplomato, JAV ambasadoriaus Osman\xc5\xb3 imperijoje H. Morgentau vyresniojo \xc5\xa1eimoje. Mok\xc4\x97si nepriklausomoje Niujorko Dwighto mokykloje. Studijavo architekt\xc5\xabr\xc4\x85 ir \xc5\xbeem\xc4\x97s \xc5\xabk\xc4\xaf Kornelio universitete. 1913\xc2\xa0m. susipa\xc5\xbeino ir susidraugavo su F. Ruzveltu. Baig\xc4\x99s mokslus, savo \xc5\xabkyje augino kal\xc4\x97dines eglutes. Nuo 1922\xc2\xa0m. vadovavo \xc5\xbeurnalui \xe2\x80\x9eAmerican Agriculturalist\xe2\x80\x9c. 1929\xc2\xa0m. F. Ruzveltas, tuomet tap\xc4\x99s Niujorko valstijos gubernatoriumi, j\xc4\xaf paskyr\xc4\x97 savo patar\xc4\x97ju. 1934\xc2\xa0m. F. Ruzveltas, kiek anks\xc4\x8diau i\xc5\xa1rinktas JAV prezidentu, paskyr\xc4\x97 H. Morgentau JAV i\xc5\xbedo sekretoriumi. Nepritar\xc4\x97 kai kuriems F. Ruzvelto Naujojo kurso reform\xc5\xb3 programos punktams. Laik\xc4\x97si konservatyvios fiskalin\xc4\x97s politikos. Suk\xc5\xabr\xc4\x97 nauj\xc4\x85 JAV socialinio draudimo program\xc4\x85. Kovojo su korupcijos aprai\xc5\xa1komis vyriausyb\xc4\x97je. Siekdamas finansuoti Antrojo pasaulinio karo i\xc5\xa1laidas, 1941\xc2\xa0m. i\xc5\xa1leido JAV karo obligacijas. 1944\xc2\xa0m. pareng\xc4\x97 pokarin\xc4\x97s Vokietijos pertvarkymo plan\xc4\x85, v\xc4\x97liau pavadint\xc4\x85 jo vardu.  Plane buvo numatyta Vokietij\xc4\x85 padalinti, demilitarizuoti, likviduoti jos sunki\xc4\x85j\xc4\x85 pramon\xc4\x99, paversti \xc5\xbeem\xc4\x97s \xc5\xabkio kra\xc5\xa1tu. Pateiktas plano projektas buvo kritikuojamas, ta\xc4\x8diau po Antrojo pasaulinio karo dalis plano element\xc5\xb3 buvo realizuota, decentralizavus Vokietijos bank\xc5\xb3 sistem\xc4\x85, u\xc5\xbedraudus jos u\xc5\xbesienio prekyb\xc4\x85, suma\xc5\xbeinus import\xc4\x85 bei \xc4\xafvedus grie\xc5\xbet\xc4\x85 mokes\xc4\x8di\xc5\xb3 politik\xc4\x85. Laikinai vadovavo 1944\xc2\xa0m. liep\xc4\x85 surengtai Breton Vudso konferencijai, kurios metu buvo \xc4\xafkurta Breton Vudso sistema, Tarptautinis valiutos fondas ir Tarptautinis rekonstrukcijos ir pl\xc4\x97tros bankas. Naujuoju JAV prezidentu tapus H. Trumenui, atsistatydino i\xc5\xa1 u\xc5\xbeimam\xc5\xb3 pareig\xc5\xb3.'